Vulais emprender rumantsch?

Sche Vus avais interess lura as decidais forsa per in dals divers curs. La purschida è pulit vasta.

En las regiuns rumantschas vegnan organisads quasi en tut las vischnancas ils uschenumnads curs d’assimilaziun, quai èn curs da saira da tut ils divers stgalims. - Zunt attractiv èsi er da frequentar in dals curs da stad. Quels vegnan savens er numnads curs da vacanzas u curs intensivs.

La pli gronda tradiziun en quest sectur han ils curs da rumantsch a Samedan. La Fundaziun Planta organisescha quest onn per la 22avla giada ses program da 2 emnas e quai dals 11 fin 22 da fanadur/lügl. Inizià quests curs aveva a sias uras dr. Gerard Bodemer, il directur da la scola d'interpretAs a Turitg. EI era in grond amatur da nossa lingua e si’ovra ha pia purtà fritg er suenter sia mort. A Samedan han ins la pussaivladad da s’inscriver en ils stgalims I fin IV, quai per emprender il puter, la lingua da l’Engiadin’auta. Ins lavura en gruppas dad 8 fin 15 scolarAs ed ins ha la pussaivladad da tscherner, p.ex. tar l'emprim stgalim, tranter la gruppa «Chamuotschs» e la gruppa «Muntanellas». Las «Muntanellas» piglian bain serius l'instrucziun, sa lubeschan dentant da far mintgatant ina pausa, ils «Chamuotschs» han in'instrucziun pli intensiva. Il stgalim IV furma, per uschè dir, las «Emnas rumantschas» ed è destinà per glieud che vul propi s'approfundar en la lingua e cultura rumantscha. Grond interess giauda er il program da rom che cumpiglia referats, excursiuns, concerts, teaters e la cultura d'Engiadina.

En Casa Caltgera a Laax han ins la pussaivladad da frequentar dals 17 fin ils 30 da fanadur 1994 ils «Cuors da romontsch per pign e grond». Er la Fundaziun Retoromana cun ses pionier Pader Flurin Maissen ha grond inschign per organisar quests curs. Dapi ca. 5 onns han quels lieu, sco menziunà, en la Casa Caltgera, in center da scolaziun a Laax. Qua èsi pussaivel dad avair dunsena ed albiert. La purschida en in pèr chavazzins:

•	quatter lecziuns da rumantsch per di (qua emprend'ins l'idiom da la regiun; il sursilvan)
•	in'ura chant rumantsch
•	program da rom ,las sairas cun referats, excursiuns
•	ir a far bogn, ir a viagiar

Per 1994 vegni purschì per l'emprima giada ina «scoletta romontscha» che vegn manada parallelamain culs curs, uschia pon geniturs cun uffants pitschens sa participar senza quitads al program. 

Dapi in pèr onns datti er curs da vallader, l'idiom da l'Engiadina basa. Il collavuratur regiunal da la Lia rumantscha, Jacques Guidon, ha inizià quests curs en collavuraziun cun las societads da cura e traffic da Scuol e da la Val Müstair. Per 1994 ha lieu il curs intensiv a Scuol dals 25 fin ils 29 da fanadur/lügl. Er qua sa furman differentas gruppas che sa cumponan dad ina vart da giasts e da l'autra vart dad indigenAs, q.v.d. da glieud d'ordaifer che viva en la regiun ed è anc vidlonder da sa perfecziunar en il vallader. Il program da rom cun referats, excursiuns botanicas e culturalas etc. vegn apprezià fitg da participantas e participants. 

Il curs intensiv en Val Müstair è per regla in curs cun ina pitschna gruppa che sa fa en in rom zunt agreabel. Lecziuns da rumantsch cun ina scolasta indigena ed in program da rom, nua ch'ins emprenda er a conuscher la Val Müstair, quai tut vegn fatg durant in'emna. Per 1994 èn ils curs da rumantsch previs dals 8 fin ils 14 d'avust.